ปลัดกระทรวงสาธารณสุข เปิดเผยขณะนี้โรงพยาบาลบุษราคัม พร้อมเปิดให้บริการเฟส 2 ขยายเตียงเพิ่มอีก 1 พันเตียง ดูแลผู้ป่วยโควิดที่เพิ่มขึ้นต่อเนื่อง
นายแพทย์เกียรติภูมิ วงศ์รจิต ปลัดกระทรวงสาธารณสุข เปิดเผยว่า ขณะนี้โรงพยาบาลบุษราคัมได้รับดูแลผู้ป่วยโควิด -19 แล้ว 590 ราย หายกลับบ้าน 13 ราย ส่งต่อรักษา 23 ราย ยังอยู่ระหว่างรักษา 554 ราย เป็นผู้ป่วยกลุ่มอาการเล็กน้อย 388 ราย และกลุ่มอาการปานกลาง 166 ราย โดยในช่วง 3-4 วันที่ผ่านมา มีผู้ป่วยเข้ารับใหม่เพิ่มจำนวนมากประมาณ 80-90 รายต่อวัน ส่วนใหญ่รับผู้ป่วยจากศูนย์บริหารจัดการเตียง กรมการแพทย์ 1668 และเครือข่าย UHOSNET ถึงร้อยละ 50 หากมีการส่งผู้ป่วยโควิดเข้ามารักษาเพิ่มจำนวนมากขึ้น คาดว่าจำนวนเตียงที่ได้จัดเตรียมในเฟสแรกจะไม่สามารถรองรับได้ จึงได้วางแผนจัดเตรียมพื้นที่และระบบต่างๆ ไว้ล่วงหน้าเรียบร้อยแล้ว โดยจะใช้พื้นที่อาคารฮอลล์ 1 ขยายเตียงเพิ่มอีก 1 พันเตียง รองรับการให้บริการในเฟส 2 จากเดิมได้กำหนดไว้ว่าจะแล้วเสร็จในวันที่ 27 พฤษภาคมนี้ แต่เนื่องจากสถานการณ์ดังกล่าว จึงได้เร่งดำเนินการโดยสามารถพร้อมเปิดใช้บริการได้ทันที หากมีผู้เข้ารับการรักษาจำนวนมาก